45 procent af danskerne mener, at regeringen gør for lidt eller alt for lidt på klimaområdet. Det viser en ny måling lavet af Megafon for TV 2 og Politiken. På den anden ende af skalaen svarer 14 procent af de i alt 1047 respondenter, at regeringen gør for meget eller alt for meget. Mette Frederiksen vil tirsdag i forbindelse med Folketingets åbning lancere en ny pulje på 10 milliarder kroner målrettet klimainitiativer. Pengene skal fordeles over de kommende år. Det bekræfter flere regeringskilder overfor TV 2. Klima og miljø betyder mest for flest Klima og miljø er da også den absolutte topscorer, når det gælder, hvad der afgør, hvor vælgerne sætter deres kryds. Dernæst kommer hospitaler og sundhed efterfulgt af flygtninge og indvandrere. I top tre ligger dermed de samme tre temaer som i 2019. Her viste en måling lavet af Megafon for TV 2 og Politiken dog, at sundhed var danskernes topprioritet, mens klimapolitikken lå nummer to. Hvad stemmer de? Inddelt på parti-niveau er der dog stor forskel på vægtningen af klima og miljø. Her er det Alternativets vælgere, der prioriterer det højest, mens mellem 0 og 2 procent af vælgerne hos Nye Borgerlige og Dansk Folkeparti har det prioriteret. Det er dog ikke alene på partifarverne, der er tendenser at spotte. Fordelt på alder er der med 47 procent en klar overvægt af 18-29-årige blandt respondenterne, der vægter miljø og klima. Efter dem følger de 60-69-årige med 36 procent.

Opsummering:
Det er særligt blandt de 18-29 årige, at klima- og miljøpolitikken er afgørende for, hvor krydset vil blive sat ved næste folketingsvalg.